P. Hrušovský, predseda NR SR: (2005-07-01):
Panie poslankyne, páni poslanci, návrh uznesenia výboru pre zdravotníctvo máte v laviciach ako tlač 1157a k prerokúvanému bodu programu. Otváram rozpravu o tomto bode. Pýtam sa, či sa hlási niekto z prítomných poslancov do rozpravy ústne, keďže nemám písomné prihlášky do rozpravy. Nie. Končím možnosť prihlásiť sa do rozpravy. Vyhlasujem rozpravu o tomto bode programu za skončenú. Prerušujem rokovanie o tomto bode programu. A ďakujem pánovi Kováčikovi, členovi Predstavenstva Spoločnej zdravotnej poisťovne, za uvedenie návrhu. A prosím teraz pána predsedu Rady riaditeľov Sociálnej poisťovne Františka Halmeša, aby Národnej rade predložil návrh účtovnej uzávierky Sociálnej poisťovne za rok 2004 (tlač 1148). Pán predseda, vítam vás, máte slovo, nech sa páči. F. Halmeš, predseda Rady riaditeľov Sociálnej poisťovne: Ďakujem pekne, pán predseda. Vážené panie poslankyne, vážení páni poslanci, aj vzhľadom na program, ktorý ešte očakáva parlament v dopoludňajších hodinách, bude moje vystúpenie stručnejšie, ale podstatné veci, samozrejme, budú v správe uvedené. Tento návrh účtovnej uzávierky za rok 2004 predkladám z poverenia Rady riaditeľov Sociálnej poisťovne v súlade s príslušnými legislatívnymi normami s tým, že k návrhu je predložené aj uznesenie Dozornej rady Sociálnej poisťovne, tak ako to vyplýva zo zákona o sociálnom poistení, súčasťou návrhu je aj správa o kontrolnej činnosti Dozornej rady Sociálnej poisťovne. Pred predložením materiálu bola vykonaná previerka Najvyššieho kontrolného úradu vo vzťahu k predloženým údajom a bola ukončená správou, ktorá nekonštatovala rozdiely medzi údajmi, ktoré sú uvádzané, a skutočnosťou zistenou počas previerky NKÚ. Celkový výsledok hospodárenia Sociálnej poisťovne v roku 2004 sa len málo odchyľuje od výsledku zapracovaného v rozpočte, ktorý bol schválený Národnou radou 16. 12. 2003, upraveného na strane zdrojov o skutočný prevod finančných prostriedkov z roku 2003. V upravenom rozpočte na tento rok sa predpokladal výsledok hospodárenia na úrovni 19,855 mld. korún a skutočný výsledok bol 19,534 mld. korún, t. j. o 321 mil. horší. Z pohľadu čiastkových výsledkov hospodárenia v priebehu jednotlivých mesiacov, ale aj s ohľadom na objemy finančných prostriedkov, ktoré obhospodaruje Sociálna poisťovňa, možno tento výsledok hospodárenia považovať za veľmi dobrý, najmä preto, že ešte v novembri 2004 všetko nasvedčovalo tomu, že výsledok hospodárenia bude o niekoľko miliárd horší ako výsledok rozpočtovaný. Radikálne opatrenia, ktoré prijalo vedenie Sociálnej poisťovne, či už to bolo intenzívne vydávanie platobných výmerov na nezaplatené poistné alebo mimoriadne uplatnenie inštitútu odpúšťania povinnosti platiť penále spolu s uskutočneným oddlžením Železníc Slovenskej republiky a postúpením pohľadávok voči zdravotníckym zariadeniam na spoločnosť VERITEĽ, mali za následok taký nárast príjmov v posledných mesiacoch v roku 2004, že tieto o 1,227 mld. korún prevýšili príjmy rozpočtované. Spolu s prevodom finančných prostriedkov z roku 2003 mala teda Sociálna poisťovňa v roku 2004 k dispozícii zdroje vo výške 131,425 mld. korún. Použitie týchto prostriedkov predstavovalo sumu 111,891 mld. korún, čo je v absolútnom vyjadrení prekročenie výdavkov oproti rozpočtu o 1,547 mld. korún. Prekročenie výdavkov bolo ovplyvnené na jednej strane vyššími ako rozpočtovanými výdavkami na dôchodkové dávky a dávku v nezamestnanosti, na druhej strane nižšími výdavkami na nemocenské dávky, úrazové dávky, dávku garančného poistenia a nižšími výdavkami, teda nákladmi správneho fondu. Rozpočet výdavkov bol prekročený na dôchodkové dávky o 2,235 mld. korún, na dávky v nezamestnanosti o 1,131 mld. korún, v ostatných fondoch a nákladoch boli vykázané úspory. Prekročenie výdavkov na dôchodkové dávky bolo spôsobené najmä výplatou jednorazového tisíckorunového príspevku poberateľom dôchodkov a účinkami samotného zákona o sociálnom poistení, keď najmä výška priznávaných predčasných starobných dôchodkov bola vyššia, ako sa predpokladalo v rozpočte. Aj výška dôchodkov priznaných z nárokov vzniknutých pred rokom 2004 prevýšila výšku, s ktorou Sociálna poisťovňa uvažovala v rozpočte na rok 2004. Hoci bol celkový výsledok hospodárenia Sociálnej poisťovne v roku 2004 priaznivý, naďalej pokračoval nepriaznivý vývoj medzi zdrojmi a výdavkami v dôchodkovom poistení. Deficit v uvedených základných fondoch vykrývala Sociálna poisťovňa z vnútorných zdrojov v súlade s ustanovením zákona o sociálnom poistení. V roku 2004 Sociálna poisťovňa vytvorila správny fond vo výške 3,261 mld. korún, čo zodpovedá 3 % vybraného poistného na jednotlivé druhy poistenia. Ale na zabezpečenie prevádzky použila zdroje len vo výške 2,741 mld. korún, to je o 520 mil. korún menej, s tým, že k úspore došlo najmä z dôvodu nečerpania prostriedkov na nákup informačno-komunikačných technológií. Išlo o neuskutočnenie projektu  Svetovej banky, kde je plánované spolufinancovanie zo strany Sociálnej poisťovne podľa druhov projektov vo výške 20 až 40 %. V súvislosti s tvorbou správneho fondu chcem povedať, už pri tvorbe rozpočtu na budúci rok 2006, ktorým sa bude Národná rada zaoberať v jesenných mesiacoch, že Sociálna poisťovňa na základe hlbokej analýzy budúceho vývoja nových povinností, ktoré zo zákona o sociálnom poistení a jeho noviel vyplývajú, bude žiadať tvorbu správneho fondu aj z fondu solidarity, ktorý je tvorený vo výške 4,75 %, preto, aby mohla zvýšené nároky, ktoré vyplývajú z transformácie tejto inštitúcie, pokryť. Záverom chcem, vážení páni poslanci a panie poslankyne, konštatovať, že pri obhospodarovaní finančných prostriedkov postupovala táto verejnoprávna inštitúcia podľa všeobecno-záväzných právnych predpisov a dodržala všetky záväzné postupy. Vychádzajúc zo stanoviska Dozornej rady Sociálnej poisťovne dovoľujem si vás požiadať o prijatie predloženého návrhu uznesenia. Ďakujem.